Johann Melchior Molter

Johann Melchior Molter (1696–1765) var en tysk fiolinist, komponist og kapellmester.

Liv 
Johann Melchior Molter var sønn av lærer og kantor Valentin Molter, og fikk av ham den første musikkundervisningen. Han gikk på gymnaset i Eisenach, der han ble kjent med stedets hofforkester og dets repertoar. Fra 1717 var han fiolinist hos markgreve Karl III Wilhelm av Baden-Durlach i Karlsruhe, og giftet seg her med Maria Salome Rollwagen, som han fikk åtte barn med. 

Markgreven sendte Molter på en toårig studiereise til Italia. Det gav ham mulighet til å bli kjent til den nyeste musikken til Antonio Vivaldi, Tomaso Albinoni, Giuseppe Tartini og Alessandro Scarlatti, kanskje kom han også i personlig kontakt med komponistene. Den italienske barokkstilen påvirket Molter varig. I 1722 ble han Johann Philipp Käfers etterfølger som kapellmester ved markgrevens badiske hoffkapell, en stilling han hadde til markgreven i 1733 oppløste orkesteret.

I 1734 ble Molter Johann Adam Birkenstocks etterfølger som kapellmester ved hertughoffet i Sachsen-Eisenach. På denne tiden skrev han flere verdslige og kirkelige vokalkomposisjoner, hvorav de fleste er tapt. Takket være hertugen kunne Molter i 1737 legge ut på en ny italiareise, og han gjorde seg da kjent med nyvinningene i musikklivet i Venezia, Bologna, Ancona, Roma, Napoli og Milano. Tilbake i Karlsruhe i 1742 fikk han tilbake sin tidligere stilling som kapellmester, men måtte betale en kompensasjon på 500 gulden. Molter ble i denne stillingen til sin død.

Musikk 
Klaus Häfner ga i 1996 ut en omfattende fortegnelse over 600 av Molters verk (MWV) med informasjon om hvert enkelt.  Molters klarinettkonserter er av de tidligste av sin type, og blir en del spilt i moderne tid, ellers er Molters verk stort sett falt i glemsel. Komposisjonene fra den tidlige perioden i Karlsruhe er påvirket av italiensk musikk, men har også innslag av franske elementer. Etter at han kom til Eisenach gjør innflytelse fra Midt-tyske komposisjoner seg gjeldende, som Georg Philipp Telemann og Johann Bernhard Bach den eldre. Etter den andre reisen til Italia blir han i større grad influert av den napolitanske skole.

Verk i utvalg 
Molter skrev 11 kirkekantater, oratoriet Höchst schmerzensvoller Tag for skjærtorsdag, flere verdslige kantater, 14 overtyrer, 21 orkestersonater, 8 orkesterkonserter, 170 symfonier, 20 orkestermenuetter og rundt 100 kammermusikalske kompositioner, til dels med konserterende instrumenter. I 1722 fikk han utgitt seks Esercizio studioso (Amsterdam, Le Cène) for fiolin og cembalo.

Konserter
 6 konserter for fiolin og strykere
 10 konserter for fløyte og strykere
 3 konserter for fagott og strykere
 5 konserter for obo, strykereog generalbass
 6 konserter for klarinett, strykere og generalbass
 Konsert for cello og strykere i C-dur
 Konsert for horn og strykere
 Konsert for fløyte, strykere, oboer og horn
 Konsert for  bratsj, strykere og bass i A-dur
 Konsert for cembalo og strykere
 3 konserter for trompeter og strykere
 5 konserter for 2 trompeter og strykere

Referanser

Kilder 
 Klaus Häfner: Der badische Hofkapellmeister Johann Melchior Molter (1696–1765) in seiner Zeit. Dokumente und Bilder zu Leben und Werk. Badische Landesbibliothek, Karlsruhe 1996, ISBN 3-88705-041-X.

Eksterne lenker 
 
 
 Biografi, partiturer og innspillinger på sidene til Badische Landesbibliothek Karlsruhe
 
 Fritt tilgjengelige noter av Johann Melchior Molter i Kantoreiarchiv

Tyske komponister
Barokkomponister
Kirkemusikkomponister